Σχολικά εγχειρίδια και πλαίσια εφαρμογής ρεαλιστικών μαθηματικών

ΠΙΝΑΤΣΗΣ ΠΑΝΑΓΙΩΤΗΣ

Περίληψη

Από έρευνες προκύπτει ότι τα σχολικά μαθηματικά, όταν είναι ενσωματωμένα σε ρεαλιστικά πλαίσια που είναι κατανοητά από τους μαθητές, διευρύνουν ποσοτικά και, κυρίως, ποιοτικά τις εμπειρίες των μαθητών για τον πραγματικό κόσμο. 

Συνηθισμένο φαινόμενο στα σχολικά βιβλία είναι η φορμαλιστική παρουσίαση και, στην καλύτερη περίπτωση, το πλασματικό ντύσιμο μιας μαθηματικής έννοιας με ένα τεχνητά πραγματικό πλαίσιο, που τις περισσότερες φορές δημιουργεί δυσφορία στους μαθητές, οι οποίοι αντιλαμβάνονται διαισθητικά ότι υπάρχει κάτι το ψεύτικο.

Στην παρούσα εργασία κατατίθενται τα συμπεράσματα από μια δραστηριότητα που εξελίχθηκε στο περιβάλλον δύο διαφορετικών τάξεων με διαφορετικές μεθόδους διδασκαλίας. Βάσει αυτών προτείνεται ως ένα απ' τα κριτήρια συγγραφής των σχολικών μαθηματικών βιβλίων και η συστηματική εισαγωγή δραστηριοτήτων που χρησιμοποιούν την ψηφιακή εικόνα ως μια απευθείας αναπαράσταση του πραγματικού κόσμου που περιέχει μαθηματικές έννοιες και δομές, τις οποίες καλείται ο μαθητής να ανακαλύψει ο ίδιος  και να κατανοήσει.

1.  Εισαγωγή

Η μαθηματική εκπαίδευση στην Ελλάδα παρουσιάζει προβλήματα ως προς το περιεχόμενο σπουδών και τις τεχνικές διδασκαλίας που εφαρμόζονται. Αυτό προκύπτει από έρευνες που έχουν να κάνουν με την απόδοση των μαθητών και τον τρόπο διδασκαλίας των περισσότερων καθηγητών της δευτεροβάθμιας εκπαίδευσης (βλ. [6]).

Η ανάγκη αναθεώρησης της μαθηματικής εκπαίδευσης αποτελεί το κεντρικό σημείο αναφοράς όλων των φορέων της εκπαίδευσης. Η ανάγκη συγγραφής σχολικών εγχειριδίων οδηγεί αναπόφευκτα στη θέσπιση κριτηρίων συγγραφής και αξιολόγησής τους. Λαμβάνοντας υπόψη τον κυρίαρχο ρόλο που παίζει λόγω παράδοσης το κύριο σχολικό εγχειρίδιο των μαθηματικών, πιστεύουμε ότι βασικό ρόλο για την αρχική ενεργοποίηση της τάξης στη συμμετοχική διαδικασία παίζει η ρεαλιστική δραστηριότητα που θα παρουσιαστεί για να κεντρίσει το ενδιαφέρον των μαθητών και να τους ωθήσει:

· στην κατασκευή της νέας γνώσης από τους ίδιους και

· στην άμβλυνση των αντιρρήσεων του τύπου: πού θα μας χρειαστεί αυτό στη ζωή μας; και  πώς εφαρμόζεται η συγκεκριμένη μαθηματική έννοια στον κόσμο που ζούμε;

Στην παρούσα εργασία καταγράψαμε σε βίντεο μια ρεαλιστική δραστηριότητα μέσα απ' την οποία μπορούν να αναδυθούν τα μαθηματικά που θέλουμε να παρουσιάσουμε. Με αυτόν τον τρόπο γίνεται βίωμα στους μαθητές μας το ότι μέσα σε εικόνες και κινήσεις του πραγματικού κόσμου βρίσκονται οι μαθηματικές έννοιες που τους διδάσκονται, αφού η αποτύπωσή τους σε ψηφιακά μέσα λύνει τις όποιες αντιρρήσεις που πιθανόν να έχουν όσον αφορά τη ρεαλιστική διάσταση των πραγμάτων.

Έτσι, θα επιχειρήσουμε εδώ, με τη βοήθεια ψηφιακών μέσων, να παρουσιάσουμε αποτυπωμένες εικόνες της πραγματικότητας, θα ανακαλύψουμε ξανά τις κρυμμένες μέσα σ' αυτές μαθηματικές έννοιες και θα διαπιστώσουμε ότι η φωτογραφία και το βίντεο αποτελούν διδακτικά ψηφιακά υλικά που μπορούν να καθορίσουν το πλαίσιο για μια τέτοια καθοδηγούμενη από τον εκπαιδευτικό ενεργητική ανακάλυψη.

2. Ρεαλιστικά μαθηματικά

Τα ρεαλιστικά μαθηματικά είναι μια θεωρία διδασκαλίας και μάθησης, η θεμελίωση της οποίας βασίστηκε στη φιλοσοφική θεώρηση του Freudenthal το 1973 ότι: " τα μαθηματικά είναι μια ανθρώπινη δραστηριότητα (βλ. [1]), άρα πρέπει:

· να συνδέονται με την πραγματικότητα.

· να έχουν σχέση με την κοινωνία.

· να είναι βατά στους μαθητές".

Το μοντέλο διδασκαλίας των ρεαλιστικών μαθηματικών που έθεσε τις βάσεις για ριζική αναθεώρηση των στόχων, του αναλυτικού προγράμματος, των βιβλίων, των διδακτικών μεθόδων, της θέσης και του ρόλου των μαθητών και του εκπαιδευτικού, βασίστηκε:

· στην οικοδόμηση της γνώσης πάνω στα άτυπα μοντέλα των μαθητών.

· στην καθοδηγούμενη προσωπική ανακάλυψη από τους μαθητές των μαθηματικών εννοιών και δομών.

· στην ομαδική διδασκαλία με αλληλεπίδραση στην τάξη.

· στον καθοδηγητή εκπαιδευτικό που διαθέτει ποικίλες εναλλακτικές στρατηγικές στο ρεπερτόριό του.

Η ρεαλιστική μαθηματική εκπαίδευση, όσον αφορά τη διαδικασία μάθησης, βασίζεται σε τρεις διδακτικές αρχές (μαθαίνω μαθηματικά σημαίνει κάνω μαθηματικά, ο τρόπος μάθησης είναι προσωπικός, η μάθηση γίνεται με συγκεκριμένη σειρά) και πέντε μαθηματικές αρχές (που αναφέρονται στη δόμηση του περιεχομένου των μαθηματικών, τη μαθηματική γλώσσα, τη χρησιμότητα, τη δύναμή τους, την προσέγγισή τους).

Ο Freudenthal το 1973 αναρωτιέται: Πώς να παρουσιάσουμε στους μαθητές μια δραστηριότητα, ώστε να έχει νόημα γι' αυτούς, δηλαδή να έχει την αίσθηση της πραγματικότητας; (βλ. [1]). Επομένως, σημαντικό ρόλο εδώ παίζει το πλαίσιο μέσα στο οποίο διατυπώνεται ένα πρόβλημα και η μαθηματική και διδακτική δραστηριότητα για την επίλυσή του. 

Η μαθηματική δραστηριότητα έχει να κάνει με την οργάνωση των δραστηριοτήτων των μαθητών κατά την επίλυση του προβλήματος, όπως η εύρεση ομοιοτήτων - διαφορών, η εύρεση μέσω επαγωγικού συλλογισμού κρυφών δομών, ο συμβολισμός, η απόδειξη, η γενίκευση λύσεων, οι διαφορετικές λύσεις, οι ορισμοί των εννοιών, η χρήση μοντέλων, η αιτιολόγηση, η δημιουργία αλγόριθμου κ.λπ.

Η διδακτική δραστηριότητα έχει να κάνει με το τυπικό που ακολουθείται, όπως ατομική ή ομαδική εργασία, αλληλοβοήθεια, διατύπωση και συζήτηση  των προσεγγίσεων, καλύτερη – συντομότερη - προτιμότερη λύση κ.λπ. και με το ρόλο του δασκάλου όπως να ζητά αιτιολόγηση, να συζητά προσεγγίσεις και στρατηγικές, να παρακινεί και, τέλος, να καθορίζει κριτήρια αξιολόγησης.
Ο Freudenthal το 1983 ισχυρίζεται ότι η ρεαλιστική μαθηματική εκπαίδευση δε χρησιμοποιεί την πραγματικότητα μόνο για εφαρμογές, αλλά η πραγματικότητα αποτελεί πηγή σχηματισμού εννοιών. Η μαθηματική δομή αντλείται από τα πραγματικά φαινόμενα, δηλαδή η πραγματικότητα είναι στερεά βάση για τη διαδικασία της μάθησης και όχι μετέπειτα πεδίο εφαρμογής της γνώσης (βλ. [2]).

Όπως καταλαβαίνουμε από τα παραπάνω, το πλαίσιο μέσα στο οποίο υπάρχουν εν δυνάμει μαθηματικές έννοιες έχει ανυπολόγιστη αξία στη ρεαλιστική εκπαίδευση, αφού αποτελεί αιτία δημιουργίας μαθηματικών προβλημάτων και δεν είναι απλό ένδυμα ενός "καθαρού" μαθηματικού προβλήματος. Το βασικότερο κριτήριο για την επιλογή πλαισίου είναι οι μαθηματικές ιδιότητες που περικλείει καθώς και οι δυνατότητες ανάλυσης και επεξεργασίας που μας παρέχει.

3. Η δραστηριότητα


H συγκεκριμένη δραστηριότητα υλοποιήθηκε αρχικά σε ένα τμήμα της Α' Λυκείου του 2ου ΕΠΑΛ Λάρισας  και είχε ως στόχο την κατανόηση της γραφικής παράστασης της συνάρτησης y=αx2+βx+γ=

, α≠0. Το επίπεδο της τάξης μέτριο και με τους περισσότερους μαθητές να έχουν έρθει προαποφασισμένοι από την αρχή της χρονιάς να εγγραφούν την επόμενη χρονιά σε ΕΠΑΣ,  θεωρώντας το ΕΠΑΛ ως ένα υποχρεωτικό μεταβατικό στάδιο. 

Οι ερωτήσεις τους για τα μαθηματικά ήταν πάντα του τύπου: πού θα μας χρησιμεύσουν, δάσκαλε, αυτά; ποτέ δεν τα συνάντησα έξω, μπορείς να μας πεις πού βρίσκονται; Ξέροντας τη δυσκολία που παρουσιάζει η συγκεκριμένη ενότητα του βιβλίου, η οποία επιτείνεται και από τον τρόπο που είναι γραμμένη, αποφάσισα να κάνω ένα διαφορετικό μάθημα και να προσπαθήσω να απαντήσω στην πράξη τις απορίες που μου διατύπωναν σχεδόν όλη τη χρονιά για τα μαθηματικά.

Διάλεξα μια ρεαλιστική δραστηριότητα που να έχει τα εξής τέσσερα στοιχεία:

· να συνδέεται άμεσα με την πραγματικότητα

· να έχει άμεση σχέση με το κοινωνικό περιβάλλον των μαθητών

· να είναι βατή και ευχάριστη στους μαθητές

· να περιέχει από τη φύση της τις μαθηματικές έννοιες που ήθελα να διαπραγματευτώ με την τάξη.

Έτσι προετοίμασα τους μαθητές μου ότι την επόμενη φορά θα κάναμε μέσα στο μάθημα της ημέρας και μια διαφορετική δραστηριότητα που θα μας χρησίμευε για να κατανοήσουμε το μεθεπόμενο μάθημα. Πράγματι, όπως υποσχέθηκα, την επόμενη φορά πήρα μια ψηφιακή φωτογραφική μηχανή που είχε και τη δυνατότητα εγγραφής βίντεο, ένα καθαρό καλάθι απορριμμάτων γραφείου και ένα πλαστικό μπαλάκι και μπήκα στην τάξη. Πρέπει εδώ να αναφέρω ότι, παρόλο που τους είχα προετοιμάσει, δεν απέφυγα κάποια χαμόγελα και κάποια σχόλια του τύπου: καλά, μαθηματικά θα κάνουμε ή θα παίξουμε τώρα; Αυτά τα αναφέρω, γιατί έχουν σημασία από διδακτική άποψη και δηλώνουν ότι οι μαθητές βλέπουν τα μαθηματικά ως κάτι το δύσκολο, το απλησίαστο και το σοβαρό που με κανένα τρόπο δεν μπορεί να κατέβει στο επίπεδο ενός παιχνιδιού και επομένως, επειδή στην ηλικία τους το κάθε τι το αντιμετωπίζουν ως παιχνίδι, τα μαθηματικά δεν έχουν θέση στον περίγυρό τους και στη ζωή τους.

3.1 Πρώτη φάση της δραστηριότητας.

Επέλεξα επίτηδες δύο μαθητές απ' αυτούς που εξέφραζαν σε κάθε περίπτωση τις αντιρρήσεις τους για τα μαθηματικά και βάζοντας τον ένα να καθίσει εφαπτομενικά με το επίπεδο του πίνακα του έδωσα το πλαστικό μπαλάκι. Στην άλλη άκρη του πίνακα έσυρα την έδρα της τάξης και πάνω της έβαλα το καλάθι. Επιφόρτισα τον άλλο μαθητή με το ρόλο του ατόμου που θα επιστρέφει το μπαλάκι μετά από κάθε άστοχη βολή. Η πρώτη εύστοχη βολή θα σήμαινε και το τέλος του παιχνιδιού. Χρησιμοποιώντας ένα μέτρο έκανα διαγραμμίσεις πάνω στον πίνακα, ώστε αργότερα, στην επεξεργασία του βίντεο που θα κατέγραφε το παιχνίδι, να έχω πραγματική μονάδα μέτρησης για τους άξονες.  Παράλληλα, ζήτησα απ' τους άλλους μαθητές να καταγράφουν στα τετράδιά τους τις παρατηρήσεις τους όσον αφορά τις βολές του συμμαθητή τους, να προσπαθούν να εξηγήσουν τους λόγους αποτυχίας των άστοχων βολών και να προτείνουν τις διορθώσεις που κατά τη γνώμη τους θα έπρεπε να γίνουν, ώστε να υπάρχει ευστοχία. Πράγματι, ο μαθητής έκανε τις βολές και μετά από κάποιες αποτυχημένες προσπάθειες πέτυχε το καλάθι, ενώ ταυτόχρονα η όλη διαδικασία καταγραφόταν σε βίντεο από απόσταση που να εμφανίζονται όλοι οι άμεσοι συντελεστές της δραστηριότητας και κάθετα προς το επίπεδο του πίνακα. Σ' αυτό το σημείο τελείωσε το παιχνίδι και συνέχισα κανονικά το μάθημα της ημέρας λέγοντάς τους ότι την επόμενη φορά, μετά την επεξεργασία του βίντεο, θα συνεχίσουμε τη δραστηριότητα των βολών. 

3.2 Δεύτερη φάση της δραστηριότητας.

Επεξεργάστηκα το βίντεο χρησιμοποιώντας αρχικά το λογισμικό προσομοίωσης modellus. 

Το συγκεκριμένο λογισμικό μάς δίνει τη δυνατότητα απ' το παράθυρο Παρουσίαση επιλέγοντας το κουμπί Διαμόρφωση φόντου να ανοίξει ένα παράθυρο με κάποια χαρακτηριστικά, ένα απ' τα οποία είναι και η Εισαγωγή εικόνας ή βίντεο. Πατώντας Αναζήτηση βρίσκουμε τη θέση του αρχικού βίντεο και πατώντας Άνοιγμα η θέση αυτή καταγράφεται στο πλαίσιο που υπάρχει γι' αυτό το σκοπό στο παράθυρο του φόντου. 

Φεύγοντας απ' το παράθυρο του φόντου εμφανίζεται στο παράθυρο Παρουσίαση δύο φορές η αρχική εικόνα του βίντεο. Στη δεξιά πατώντας την εκκίνηση απ' το παράθυρο Έλεγχος παίζει το βίντεο απλά χωρίς να μπορούμε να επέμβουμε, ενώ στη δεξιά παίζει το βίντεο και μπορούμε να επέμβουμε με τα εργαλεία του παραθύρου Παρουσίαση. Έτσι, επιλέγοντας το εργαλείο Γεωμετρικό αντικείμενο καθόρισα  σημεία – αποτυπώματα σε κάθε παύση  του βίντεο που έκανα απ' το παράθυρο Έλεγχος (βλ.[4]). Κατ' αυτό τον τρόπο κατέγραψα την τροχιά της μπάλας. Έπειτα, πηγαίνοντας στο αντίστοιχο κουμπί του παραθύρου, αντέγραψα την εικόνα που μας δίνει την τροχιά της μπάλας στο πρόχειρο και την κόλλησα σ' ένα νέο σχέδιο στο Sketchpad.

Στο Sketchpad, τώρα, δημιούργησα μια έκφραση που δίνει τη συντεταγμένη x ενός σημείου Ρ του άξονα x'x, δηλαδή το xP. Έπειτα κατασκεύασα τρία σημεία και δημιούργησα εκφράσεις που δίνουν τις συντεταγμένες yα, yλ, yκ κάθε σημείου, τις οποίες ονόμασα α, λ, κ. Κατόπιν δημιούργησα την έκφραση 

. Για την αποτύπωση ενός διατεταγμένου ζεύγους της δευτεροβάθμιας συνάρτησης επέλεξα τα xP και 

 και την εντολή Αποτύπωση με (x,y) απ' το μενού Γράφημα. Τέλος, για τη δημιουργία του γραφήματος της παραβολής επέλεξα το Ρ, το αποτυπωμένο σημείο, και από το μενού Κατασκευή την εντολή Γεωμετρικός τόπος (βλ. [5]).
3.3 Τρίτη φάση της δραστηριότητας.

Την επόμενη φορά που είχα μάθημα Άλγεβρας με το συγκεκριμένο τμήμα άνοιξα το παραπάνω έγγραφο του Sketchpad και έθεσα προς διαπραγμάτευση στην τάξη την εξής δραστηριότητα:

 ι) Μεταβάλλοντας τις θέσεις των τριών σημείων α, λ, κ στον άξονα y'y διατυπώστε προφορικά τις παρατηρήσεις σας όσον αφορά την επίδραση των τιμών α, λ, κ στο σχήμα της παραβολής.
[ Μαθητής αναλαμβάνει τον έλεγχο του υπολογιστή και με το δείκτη του ποντικιού αλλάζει τη θέση πρώτα του α, μετά του λ και τέλος του κ και μέσω του ηλεκτρικού προβολέα η τάξη διατυπώνει τις απόψεις της και αντιλαμβάνεται το ρόλο μεταβολής των παραμέτρων στον τύπο  

ιι) Πειραματιστείτε προσπαθώντας να βρείτε κατάλληλη παραβολή (κατάλληλα α, λ, κ), ώστε το σχήμα της να περνά απ' τα σημεία που καθορίζουν την τροχιά της μπάλας στην πορεία της προς το καλάθι. Καθορίστε ως αρχή των αξόνων το σημείο Α που είναι το πρώτο αποτύπωμα της μπάλας και αναφέρεται στη χρονική στιγμή που φεύγει αυτή απ' το χέρι του μαθητή.

[Ένας άλλος μαθητής αναλαμβάνει τον έλεγχο του υπολογιστή και από τη θέση που έχει η παραβολή στο σχέδιό του πειραματίζεται αρχικά ως προς το ποια παράμετρο να μεταβάλλει πρώτα. Μετά από παραινέσεις συμμαθητών του καταλήγει στη μεταβολή του λ, που τον οδηγεί σε οριζόντια μετατόπιση της παραβολής κατά λ μονάδες προς τα δεξιά ή τα αριστερά, ανάλογα αν το λ είναι θετικός ή αρνητικός αριθμός. Έπειτα, προχωρά στη μεταβολή του κ που τον οδηγεί σε κατακόρυφη μετατόπιση της παραβολής κατά κ μονάδες προς τα πάνω ή κάτω, ανάλογα αν το κ είναι θετικός ή αρνητικός αριθμός. Τέλος, η μεταβολή του α τον οδηγεί σε παραβολή ανοικτή προς τα πάνω ή κάτω, ανάλογα αν το α είναι θετικός ή αρνητικός αριθμός και παρατηρεί, με τη σύμφωνη γνώμη των συμμαθητών του, ότι η παραβολή πλησιάζει τον y'y, όσο το α κατ' απόλυτη τιμή μεγαλώνει].

ιιι) Θεωρώντας ότι η μονάδα μέτρησης των αξόνων είναι το 1m, βρείτε το μέγιστο ύψος της μπάλας απ' το έδαφος.

[Βοηθώντας τους μαθητές κυρίως στη χρήση του προγράμματος είδα ότι εύκολα προσδιόρισαν το ακρότατο σημείο της τροχιάς και αθροίζοντας τα κατακόρυφα μήκη εκτίμησαν τη μέγιστη απόσταση της μπάλας απ' το έδαφος].

4. Διδακτικές παρατηρήσεις

1_. Παρατήρησα ότι οι μαθητές είδαν τη δραστηριότητα ως παιχνίδι και συμμετείχαν με ενθουσιασμό όλοι σχεδόν, ακόμη και άτομα που δεν είχαν ανοίξει το στόμα τους καθ' όλη τη διάρκεια της χρονιάς (παντελώς αδιάφοροι).

2_. Διαπίστωσα ότι σ' αυτό το συγκεκριμένο τμήμα όπου το επίπεδο κατανόησης των μαθηματικών εννοιών ήταν εξαιρετικά χαμηλό,  κατά τη διάρκεια της δραστηριότητας, αξιολογώντας με ερωτήσεις έναν – έναν τους μαθητές (μου προξένησε ευχάριστη εντύπωση το ενδιαφέρον τους και έκανα ερωτήσεις σε όλους) διαπίστωσα ότι η κατανόηση είχε αγγίξει το απόλυτο και, όταν ένας έκανε λάθος, κάποιος απ' τους συμμαθητές του πεταγόταν και τον διόρθωνε ακαριαία.

3_. Ο διδακτικός χρόνος, για πρώτη φορά, υπήρξε αρκετός.

4_. Έκανα ένα ξεκούραστο μάθημα συμμετέχοντας επικουρικά και διακριτικά όπου χρειάστηκε. Βέβαια, το στήσιμο και η προετοιμασία του μαθήματος ήταν περισσότερο χρονοβόρα από άλλες φορές. Μετά από αυτά συμπέρανα ότι υπάρχουν δύο τύποι μαθημάτων: αυτά που σε κουράζουν υπερβολικά ψυχικά και σωματικά κατά τη διάρκεια μιας διδακτικής ώρας και έχουν μηδενικό χρόνο προπαρασκευής και αυτά που είναι χρονοβόρα στο παρασκήνιο και υπερβολικά άνετα στη σκηνή της τάξης. Διαλέγουμε και παίρνουμε.

5_. Το συμπέρασμα που έβγαλα απ' την εκτέλεση αυτής της δραστηριότητας στην τάξη είναι ότι με τα ρεαλιστικά μαθηματικά , δηλαδή τα μαθηματικά της βιωματικής πραγματικότητας του μαθητή, αυτός αναλαμβάνει ενεργό ρόλο συμμετοχής και όχι ρόλο κομπάρσου, όπως συμβαίνει στις συνηθισμένες διδασκαλίες.

6_. Τα σχολικά βιβλία δεν περιέχουν τέτοιου είδους δραστηριότητες. 

5. Διδακτικές προτάσεις
1_. Η φωτογραφία και το βίντεο μπορούν να παρουσιάσουν ρεαλιστικές δραστηριότητες που είναι απαραίτητες να υπάρξουν στα σχολικά βιβλία, μιας και αυτά καθορίζουν τη γραμμή δράσης του διδάσκοντα στην πραγματικότητα του ελληνικού σχολείου εδώ και δεκαετίες. Οι δραστηριότητες είναι αναγκαίο να είναι ανοικτού τύπου, δηλαδή να μη δίνεται μια φωτογραφία π.χ. που απεικονίζει ένα σπίτι και ζητείται να βρεθεί το εμβαδόν των γεωμετρικών σχημάτων της φωτογραφίας (παράθυρα, πόρτες, στέγη κ.λπ), αλλά να ζητά απ' τους μαθητές να "τραβήξουν" οι ίδιοι μια φωτογραφία ή ένα βίντεο και να υπολογίσουν κάτι.

2_. Το δυσεπίλυτο πρόβλημα του διδακτικού χρόνου, που ποτέ δεν επαρκεί, μπορεί να βρει λύση, αν η κινητοποίηση των μαθητών γίνει με ρεαλιστικές δραστηριότητες που απαιτούν την ενεργό συμμετοχή τους και η μέθοδος διδασκαλίας που θα εφαρμοστεί περιέχει τη χρήση νέων τεχνολογιών.

3_. Στην πράξη αποδεικνύεται ότι πρέπει ο εκπαιδευτικός να αλλάξει τρόπο και μέθοδο διδασκαλίας και αυτό απαιτεί την αλλαγή της φιλοσοφίας του. Σίγουρα αποτελεί εμπόδιο γι' αυτόν ο τρόπος που τον δίδαξαν οι δάσκαλοί του, καθώς νομίζει ότι βαδίζοντας στα χνάρια τους οδηγείται σε ασφαλή και απάνεμα διδακτικά λιμάνια. Ως μαθητής κρεμόταν απ' τα χείλη  του δασκάλου του, όταν μιλούσε, τώρα όμως καταλαβαίνει ότι πρέπει αυτός να τρέχει πίσω απ' τους μαθητές του, για να τους κινητοποιήσει και να τους κάνει να τον παρακολουθήσουν. Απόλυτη λύση στο πρόβλημα δεν υπάρχει. Μια απ' τις εφικτές λύσεις είναι αυτή που περιορίζει ακόμη περισσότερο τον εξωσχολικό του χρόνο, του αφαιρεί  τον πρώτο ρόλο στη διδασκαλία στην τάξη, αλλά ταυτόχρονα τον απαλλάσσει απ' το άγχος, του αποκαθιστά την ψυχική, ίσως και τη σωματική, υγεία του που διαταράσσονταν μετά από κάθε διδακτική ώρα (ανάλογα βέβαια και με την ποιότητα του τμήματος που είχε) και, το κυριότερο, παρόλο που τον κάνει κομπάρσο της διδακτικής διαδικασίας, παράλληλα του δίνει το ρόλο του καθοδηγητή, του διευκολυντή και του επικυρωτή της γνώσης σε ένα διερευνητικό και ανακαλυπτικό περιβάλλον μάθησης. 

6. Διδακτικές Προεκτάσεις

α]. Η συγκεκριμένη δραστηριότητα έγινε και στη Γ' Λυκείου του 2ου ΤΕΕ Λάρισας, στους ηλεκτρολόγους. Στις παραγώγους είχε δοθεί για λύση μια απλή άσκηση της μορφής: 

Δίνεται συνάρτηση 

, όπου x πραγματικός. Εξετάστε την ως προς τη μονοτονία και τα ακρότατα.

Μετά τη λύση της σήκωσα ένα μαθητή, του έδωσα ένα μπαλάκι, το άδειο καλάθι απορριμμάτων της τάξης και του είπα να κάνει βολές για να πετύχει καλάθι. Αυτή η δραστηριότητα έγινε χωρίς τη χρήση Η/Υ και η μέθοδος διδασκαλίας που ακολουθήθηκε ήταν αυτή των ερωταποκρίσεων.

 Τα συμπεράσματα στα οποία κατέληξα μετά το πέρας της διαδικασίας ήταν ότι:

1]. Δεν κατάλαβαν οι μαθητές ότι η προηγούμενη άσκηση που έλυσαν και η δραστηριότητα που γινόταν είχαν σχέση μεταξύ τους. Το αντιλήφθηκαν στο τέλος και με συνεχή καθοδήγηση.


[Εμφανής δυσκολία μαθηματικοποίησης προβλήματος του πραγματικού κόσμου και το αντίστροφο].

2]. Υπήρξε συνεχή και ενεργός συμμετοχή στο μάθημα, όπως και με τους μαθητές του 2ου ΕΠΑΛ.

3]. Παρόλο που οι μαθητές αυτοί ήταν πιο ώριμοι ηλικιακά και νοητικά απ' τους μαθητές του ΕΠΑΛ, ήταν εμφανές ότι, αν υπήρχε ένα πρόγραμμα δυναμικής γεωμετρίας, θα έφταναν πολύ πιο γρήγορα στην κατάκτηση των μαθηματικών εννοιών και δε θα δυσκολεύονταν τόσο πολύ.

4]. Όταν διαπίστωσαν ότι η γραφική παράσταση της βολής ήταν ίδιας μορφής με τη γραφική παράσταση της άσκησης που έλυσαν προηγουμένως και τους προτάθηκε να τη λύσουν (θεωρώντας κατά προσέγγιση τους δεκαδικούς πλέον συντελεστές της παραβολής), απορούσαν πώς θα λυθεί, τη στιγμή που οι συντελεστές της συνάρτησης δεν είναι ακέραιοι.

[Ωραιοποιώντας τις μαθηματικές ασκήσεις και βάζοντας παντού ακέραιους αριθμούς απομακρύνουμε τους μαθητές απ' τη διαπραγμάτευση πραγματικών προβλημάτων].

5]. Τα σχολικά βιβλία των τελευταίων τάξεων του Λυκείου στερούνται παντελώς ρεαλιστικών δραστηριοτήτων που θα μπορούσαν να συνδέσουν με φυσικό τρόπο τον πραγματικό κόσμο με τα μαθηματικά.

6]. Ο διδακτικός χρόνος καταναλώθηκε γρηγορότερα με τη συγκεκριμένη μέθοδο διδασκαλίας, παρόλο που από τις απαντήσεις των παιδιών προέκυπταν προς διαπραγμάτευση ενδιαφέρουσες διαστάσεις της δραστηριότητας.

Παρακάτω παρουσιάζω ένα ενδεικτικό, αλλά ακριβές ως προς το περιεχόμενό του, μέρος των ερωταποκρίσεων που καταγράφηκαν κατά τη διάρκεια της δραστηριότητας:

… Ο μαθητής κάνει τη βολή και αποτυγχάνει.

Καθηγητής: Γιατί απέτυχες;

Μαθητής βολών: Έπρεπε να βάλω περισσότερη δύναμη.

Καθηγητής: Τι εννοείς λέγοντας να βάλω δύναμη;

Μαθητής Α: Έπρεπε να ρίξει την μπάλα λίγο πιο ψηλά.

Καθηγητής: Μόνο η δύναμη χρειάζεται για να πετύχεις το καλάθι;

Μαθητής βολών: Η δύναμη, το ύψος …

Μαθητής Β: Αριστερά, δεξιά.

Καθηγητής: Δηλαδή αν έριχνες πιο πάνω θα πετύχαινες; 

Μαθητής βολών: Όχι.

Καθηγητής: Τι φταίει;

Μαθητής Α: Η γωνία.

Καθηγητής: Δηλαδή, συνοψίζοντας, παίζουν ρόλο η παρεκτροπή, η γωνία, το ύψος, η ταχύτητα. Πιο από αυτά εξαρτάται από τα άλλα;

Μαθητής Α: Το ύψος με τη γωνία … το ύψος με τη δύναμη …

………………………..

Καθηγητής: Όταν λέτε ύψος, τι εννοείτε;

Μαθητής βολών: Πώς φεύγει η μπάλα και πώς καταλήγει στο μεγαλύτερο σημείο της τροχιάς.

Καθηγητής: Δείξε μου πού νομίζεις ότι είχε το μεγαλύτερο ύψος.

Μαθητής βολών (προχωρά και λέει): Εδώ.

Μαθητής Β: Είναι στο μισό της τροχιάς της μπάλας.

Καθηγητής: Γιατί το λες αυτό;

Μαθητής Β: Αφού στο μισό ήταν, κύριε.

Καθηγητής: Κάνε δεύτερη βολή.

Μαθητής βολών (πετά πάνω από το καλάθι την μπάλα): Ωχ!!!

Καθηγητής: Το μέγιστο ύψος που ήταν;

Μαθητής βολών: Λίγο πιο πέρα απ' τη μέση, γιατί έφυγε παραπέρα απ' το καλάθι.

Μαθητής Α: Η καμπύλη ήταν πλήρης.

Καθηγητής: Τι σημαίνει αυτό; Ζωγράφισε την καμπύλη στον πίνακα. Αν πετύχαινες καλάθι πώς λες να ήταν η μορφή της;

Μαθητής Α (ζωγραφίζει στον πίνακα): Έτσι.

Καθηγητής: Πού είναι το μέγιστο ύψος;

Μαθητής Α: Στη μέση.

Καθηγητής: Η καμπύλη πριν τη μέση και μετά τη μέση τι μορφή έχει;

Μαθητής Α: Συμμετρική, αν το διπλώσουμε.…..κές διαφορές των μαθητών του 
































































































Καθηγητής: Δηλαδή συμφωνείτε ότι είναι στο μέσο;

Μαθητές (όλοι μαζί): Ναι.

Καθηγητής: Αυτό εμπειρικά το λέτε, μπορείτε να το αποδείξετε; Ισχύει για κάθε βολή και ψηλή και χαμηλή;

Μαθητής Β: Το μέγιστο ύψος στη χαμηλή βολή είναι το σημείο που ρίχνουμε την μπάλα.

Μαθητής Α: Το μέγιστο ύψος της ψηλής βολής είναι κοντά στο καλάθι.

Καθηγητής: Κάποιος άλλος;

Μαθητής Γ: Το μέγιστο ύψος της χαμηλής βολής εξαρτάται απ' το αν το καλάθι είναι κάτω από την μπάλα ή πάνω.

Καθηγητής: Και αν ήταν το καλάθι στο ίδιο ύψος με την μπάλα;

Μαθητής βολών: Τότε θα ήταν κάπου ανάμεσα.

…………………………..

Καθηγητής: Η τροχιά που διαγράφει η μπάλα τι μορφή έχει;

Μαθητής Γ: Καμπύλη.

Καθηγητής: Τι είδους καμπύλη;

Μαθητής Γ (ζωγραφίζει στον πίνακα μια καμπύλη, τη δείχνει και λέει): Τέτοια.

Καθηγητής: Αυτές τις καμπύλες πώς τις λέμε;

Μαθητής Γ: ……….. (Σιωπή).

Μαθητής Β: Παραβολές;

Καθηγητής: Ναι, παραβολές…..

β]. Η διαθεματικότητα  της συγκεκριμένης δραστηριότητας γίνεται εμφανής αν, σε συνεργασία και με τον καθηγητή της Φυσικής, διαπιστώσουν οι μαθητές τη διαφορετική προσέγγιση της παραβολής μέσα από την οπτική της πλάγιας βολής.

Η πλάγια βολή είναι διδιάστατη  κίνηση σωματιδίου που ρίχνεται πλάγια στον αέρα και έχει σταθερή επιτάχυνση, την επιτάχυνση g της βαρύτητας, με φορά προς τα κάτω.

Θεωρώντας το μπαλάκι της δραστηριότητας, ας θεωρήσουμε ότι φεύγει από τα χέρια του μαθητή με ταχύτητα υ0 και υπό γωνία βολής φ. Για να προσδιοριστούν οι εξισώσεις της κίνησής του, πρέπει να αναλυθεί η κίνηση στους δύο άξονες. Κατά τον άξονα των x το μπαλάκι κινείται ευθύγραμμα ομαλά, δηλαδή η επιτάχυνσή του είναι μηδέν, οπότε η ταχύτητά του θα είναι σταθερή. 

Κατά τον άξονα των y το μπαλάκι κινείται ευθύγραμμα ομαλά επιβραδυνόμενα με επιβράδυνση: 

Η εξίσωση της τροχιάς που διαγράφει το μπαλάκι προκύπτει απ' το σύστημα: 

, δηλαδή εξίσωση παραβολής.

Έπειτα οι μαθητές θα μπορούσαν να φέρουν την εξίσωση στη μορφή 

 και να βρουν τα α, λ, κ συναρτήσει των φ, υ0, g και να εξάγουν συμπεράσματα για το μέγιστο ύψος και το βεληνεκές της βολής.
7. Επίλογος

Ο εκπαιδευτικός διαδραματίζει πρωτεύοντα ρόλο στην επιτυχία ενός σχολικού βιβλίου, αφού είναι εκείνος ο παράγοντας της εκπαιδευτικής διαδικασίας που είναι υπεύθυνος για την υλοποίηση των στόχων του προγράμματος σπουδών (Α.Π.Σ.) και ο κύριος διαχειριστής του υπάρχοντος διδακτικού υλικού. Στηρίζεται στο βιβλίο για το σχεδιασμό της διδασκαλίας, αλλά έχει το δικαίωμα και να αυτενεργεί επιλέγοντας, παραλείποντας, κατασκευάζοντας νέες και τροποποιώντας παλιές δραστηριότητες (βλ. [3]). Η ευχέρειά του και η προσωπική του φιλοσοφία είναι οι καθοριστικοί παράγοντες που ορίζουν πόσα απ' τα παραπάνω θα υλοποιήσει κατά τη διάρκεια της μαθησιακής διαδικασίας. Η πράξη όμως δείχνει:

· την πλήρη προσκόλλησή του στο ένα και επίσημο σχολικό εγχειρίδιο

· την άγνοια των διδακτικών στόχων του Α.Π.Σ. για το σχεδιασμό του προς διαπραγμάτευση μαθήματος

· την αγκύλωσή του στην ολοκληρωτική διδασκαλία του περιεχομένου του σχολικού βιβλίου με αυτοσκοπό όχι τους διδακτικούς στόχους αλλά την ολοκλήρωση της διδακτέας ύλης

· τον εφιάλτη της ανεπάρκειας του διδακτικού χρόνου

· την παντελή, σχεδόν, έλλειψη των νέων τεχνολογιών στην εκπαιδευτική διαδικασία.

Συνοψίζοντας, πιστεύουμε ότι η ενσωμάτωση πραγματικά ρεαλιστικών δραστηριοτήτων στα σχολικά εγχειρίδια σε συνδυασμό με τη χρήση των νέων τεχνολογιών δίνει τη δυνατότητα στο διδάσκοντα:

· να μειώσει δραστικά το χρόνο που απαιτείται για την κατάκτηση της γνώσης δύσκολων μαθηματικών εννοιών και δομών από τους μαθητές του 

· να παρέχει περισσότερο ποιοτική ανατροφοδότηση στους μαθητές του με τη χρήση νέων τεχνολογιών

· να επιτύχει τους επιδιωκόμενους διδακτικούς στόχους ευκολότερα

· να αμβλύνει τις αντιρρήσεις που προβάλουν για τη χρησιμότητα των μαθηματικών οι μαθητές του

·  να αφήνει την πρωτοβουλία και τον ενεργό ρόλο στους μαθητές του βοηθώντας τους όποτε είναι αναγκαίο επικουρικά και διακριτικά. 

